Germana Eklezia Foiro

La Germana Eklezia Foiro ("Deutscher Kirchentag", oficiale "Deutscher Evangelischer Kirchentag", t.e. Germana Evangelia Eklezia Foiro) estas kunveno de (ĉefe protestantaj) kristanoj, kiu okazas ĉiun duan jaron en iu germana urbo.

En la pasintaj jardekoj ĝi fariĝis amasa aranĝo kun ĉ. 100 000 partoprenantoj, el kiuj pli ol la duono estas junuloj. Dum ĉ. 5 tagoj okazas abundo da prelegoj, diskutoj, preĝadoj kaj Diservoj. Kutime 800 ĝis 1 000 kristanaj, politikaj aŭ socialaj iniciatoj prezentas sin per informstando. Inter la prelegantoj estas kutime ankaŭ la plej altrangaj germanaj politikistoj.

La Germana Eklezia Foiro nomas sin "libera movado de homoj, kiujn kunigas la kristana kredo kaj la engaĝiĝo por la estonto de la eklezio kaj la mondo".

La unua Germana Eklezia Foiro okazis en 1949 en Hanovro. La aranĝo okazis unue ĉiujare kaj poste - ekde la mezo de la 50-aj jaroj - ĉiun duan jaron, kutime alterne kun ĝia katolika ekvivalento, la Germana Katolika Foiro, aŭ la Ekumena Foiro kiel komuna aranĝo de katolikoj kaj protestantoj.

 Esperanto kaj la Eklezia Foiro 
Ekde 1992 esperantistoj ĉiam kontribuas al la oficiala programo de la Germanaj Ekleziaj, Katolikaj kaj Ekumenaj Foiroj per informstando, ofte ankaŭ per Diservo. La informstandon - kiun organizas la la germana sekcio de Kristana Esperantista Ligo Internacia (KELI) kunlabore kun Germana Esperanto-Junularo (GEJ) aŭ Germana Esperanto-Asocio (GEA) - vizitas kutime kelkdekmil homoj. Unua informstando en la Germana Eklezia Foiro estis organizita per la tiutempa Germana Esperanto-Centro de GEJ en Bonn kadre de la amaskunveno de 1993 en Munkeno.

En la 33-a Evangelia Eklezia Foiro en Dresdeno en 2011 okazis tri apartaj informstandoj de KELI, GEJ kaj la esperantista partio UNU MONDO, same ankaŭ en la 34-a Evangelia Eklezia Foiro en Hamburgo en 2013.

 Pasintaj kaj estontaj Ekleziaj Foiroj 
 31-a Germana Eklezia Foiro: 6-a – 10-a de junio 2007 en Kolonjo
 32-a Germana Eklezia Foiro: 20-a – 24-a de majo 2009 en Bremen
 2-a Ekumena Foiro: 12-a – 16-a de majo 2010 en Munkeno
 33-a Germana Eklezia Foiro: 1-a – 5-a de junio 2011 en Dresden
 34-a Germana Eklezia Foiro: 1-a – 5-a de majo 2013 en Hamburgo
 35-a Germana Eklezia Foiro: 2015 en Stuttgart
 36-a Germana Eklezia Foiro: 2017 en Berlin
 37-a Germana Eklezia Foiro: 2019 en Dortmund
 3-a Ekumena Foiro: 2021 en Frankfurt (okazis ĉefe virtuale)
 38-a Germana Eklezia Foiro: 2023 en Nürnberg
 39-a Germana Eklezia Foiro: 2025 en Hanovro
 40-a Germana Eklezia Foiro: 2027 en Düsseldorf

 Eksteraj ligiloj 
 Hejmpaĝo de la Germana Eklezia Foiro

Kategorio:Eklezio
Kategorio:Germanio